open-index/open-wikipedia-markdown huggingface dataset:
2010. aasta Kõrgõzstani parlamendivalimised

**Kõrgõzstani 2010. aasta parlamendivalimised** peeti 10. oktoobril. Valimistel osales 29 parteinimekirja.

Valimised peeti 2007. aastal vastu võetud valimisseaduse alusel. Kehtis topeltkünnis: Kõrgõzstani Ülemnõukokku pääsemiseks pidid parteid koguma vähemalt 5% valimisnimekirjadesse kantute häältest ning vähemalt 0,5% valimisnimekirjadesse kantute häältest igas regioonis.

## Valimistulemus

Esialgsete tulemuste põhjal pääses Ülemnõukokku viis parteid: Ata-Džurt (8,89% valimisnimekirjadesse kantute häältest), Kõrgõzstani Sotsiaaldemokraatlik Partei (8,04%), Ar-Namõs (7,74%), Respublika (7,24%) ja Ata Meken (5,6%). Napilt 5-protsendilise valimiskünnise alla jäi Bütün Kõrgõzstan ('Ühtne Kõrgõzstan'), mis süüdistas Keskvalimiskomisjoni valijanimekirjadesse kantute arvu kunstlikus suurendamises. Solidaarsust Butun Kõrgõzstaniga kuulutas üle künnise pääsenutest Ar-Namõs.

Keskvalimiskomisjoni esimehe Akõlbek Sarijevi sõnul ei muutunud valijate arv mitte sellepärast, et valimiskomisjonis arve suuremaks kirjutatakse, vaid seetõttu, et valijate üle peetakse arvet kahe nimekirja – põhi- ja lisanimekirja alusel. Lisanimekirja alusel hääletas aga 198 000 inimest ja selle võrra kerkis viie protsendi künnis.

Lõplikud valimistulemused kuulutas keskvalimiskomisjon välja 1. novembril. Parlamenti pääsesid:
* Ata Džurt: 8,47% valimisnimekirjadesse kantute häältest, 257 100 häält, 28 kohta;
* Kõrgõzstani Sotsiaaldemokraatlik Partei: 7,83%, 236 643 häält, 26 kohta;
* Ar-Namõs: 7,57%, 226 916 häält, 25 kohta;
* Respublika: 6,93%, 210 594 häält, 23 kohta;
* Ata Meken: 5,49%, 166 714 häält, 18 kohta.

Väljajäänute tulemused:
* Bütün Kõrgõzstan (*Бүтүн Кыргызстан*): 4,84%, 145 455 häält;
* Ak Sumkar: 2,63%, 78 952 häält;
* Zamandaš: 2,11%, 63 435 häält;
* ülejäänud kokku: 7,77%, 244 703 häält.

Parlamenti mitte pääsenud parteid said kokku 19% valimisnimekirjadesse kantute häältest. Nimekirjadesse kantute üldarvuks kinnitati 3 036 703, neist 2 837 989 kuulusid valimiste eel arvele võetute hulka.

Keskvalimiskomisjoni andmetel osales valimistel 1 679 538 valijat, valimisaktiivsus oli 55,9%.

Valimistulemused mitmetes piiritagustes valimispunktides tunnistati tühiseks.

## Valitsuse moodustamine

President Roza Otunbajeva tegi valitsuse moodustamise ülesandeks sotsiaaldemokraatidele. 30. novembril 2010 teatati, et sotsiaaldemokraadid, Respublika ja Ata Meken on jõudnud valitsuse moodustamises kokkuleppele.

Kaks päeva hiljem kukkus aga napilt läbi Ata Mekeni juhi Ömürbek Tekebajevi kinnitamine parlamendi esimeheks. President andis seejärel koalitsiooni moodustamise ülesande üle Respublika juhile Ömürbek Babanovile.

17. detsembril 2010 kogunenud parlament kiitis heaks sotsiaaldemokraatide, Respublika ja Ata Džurti valitsuskoalitsiooni.
Kokkulepe annab peaministri ametikoha sotsiaaldemokraatide juhile Almazbek Atambajevile, parlamendi esimehe koha Ata Džurti kuuluvale Ahmatbek Keldibekovile. Babanovist sai asepeaminister.

## Viited
Eck

**Eck** (vene keeles *Эк(к)*) oli Saaremaa aadlisuguvõsa.
## Ajalugu
Eckide päritolu ei ole teada. Suguvõsaliin Eestimaal algab  Saaremaa  Nolgimõisa rendivaldaja Nikolaus Mattias Eckiga (1620−1690). Tema teine poeg Karl Johann (1683−1761) tõsteti 1719. aastal Rootsi aadliseisusse ja sai perekonnanimeks Ekesparre. 

Nikolaus Mattias Ecki vanema poja Benjamin Ecki (1677−1748) liin kustus XVIII sajandil. Assessor Matthäus Olaus Ecki (1685−1752) pojad Friedrich Matthias von Eck (1729–maeti 1789), Gustav Adolf von Eck (1750–1805) ja Christian Friedrich von Eck (1745–suri pärast 1789) võeti 25. juunil (ukj 5. juulil) 1780 Saaremaa rüütelkonna matriklisse nr 24 all. Suguvõsa kustus meesliinis XIX sajandi algul.

## Suguvõsa liikmeid
*Nikolaus Mattias Eck (1620−1690), Nolgimõisa rendivaldaja
*Matthias Olaus Eck (1685–1752), notar, õue- ja maakohtu assessor
*Friedrich Matthias Eck (1729–maeti 1789), Venemaa keisririigi riigiametnik, tõeline riiginõunik, Peterburi postidirektor
*Gustav Adolf Eck (1750–1805), Venemaa keisririigi sõjaväelane (kindralmajor), Olavinlinna ja Hamina komandant Soomes
*Christian Friedrich Eck (1745–pärast 1789), Venemaa keisririigi sõjaväelane (polkovnik), Kuressaare komandant Saaremaal

## Viited

## Välislingid
*Väljavõte Saaremaa rüütelkonna genealoogilisest käsiraamatust
*Essen, Nicolai von. Genealogisches Handbuch der Oeselschen Ritterschaft, 1935, Eck und Ekesparre lk 107-111
Sergei Sobjanin

**Sergei Sobjanin** (*Сергей Семёнович Собянин*; sündinud 21. juulil 1958) on Venemaa riigitegelane, alates 21. oktoobrist 2010 Moskva linnapea.

2006. aastast on ta Venemaa Föderatsiooni 1. klassi tõeline riiginõunik.

## Karjäär
* 1991–1993 Kogalõmi linnapea;
* 1993: Handi-Mansi autonoomse ringkonna administratsiooni juhi asetäitja;
* 1996–2000: Handi-Mansi autonoomse ringkonna duuma esimees ja Föderatsiooninõukogu konstitutsiooni- ja kohtuõiguse küsimuste komisjoni liige;
* 2000: presidendi täievolise esindaja asetäitja Uurali föderaalringkonnas;
* 2001–2005: Tjumeni oblasti kuberner;
* 2005–2008: Venemaa Föderatsiooni presidendi administratsiooni personaliülem; 
* Mai 2008 – oktoober 2010: Venemaa Föderatsiooni Valitsuse esimehe asetäitja ja Valitsusaparaadi juhataja.

21. oktoobril 2010 kinnitas linnaduuma Sobjanini Moskva linnapea ametisse. 

21. juunil 2023 autasustas president Vladimir Putin teda ordeni Teenete eest Isamaa ees 1. järguga. 

## Välislingid

* Сайт Сергея Собянина
* Собянин, Сергей Lentapedias.
*Sobjanin: moskvalasi ootavad ees muudatused, Postimees, 21.10.2010
Imeline Teadus

**Imeline Teadus** on mitmes keeles ilmuv populaarteaduslik ajakiri, mille eestikeelne tõlkeversioon ilmub alates novembrist 2010.

Ajakirja taanikeelne nimi on Illustreret Videnskab, ingliskeelne Science Illustrated. 

Skandinaavia maades on ajakirjal Imeline Teadus 350 000, maailmas umbkaudu 500 000 tellijat. Imeline Teadus ilmub 15 keeles ja 20 riigis. Ajakiri kuulub ettevõttele Bonnier Publications, mis on üks Põhjamaade suurimaid ajakirjade kirjastajaid.

Eestis kirjastab ajakirja Bonnieri kontserni tütarettevõte AS Äripäev. 2011. aastal liitis Äripäev Imelise Teadusega vastostetud populaarteadusliku ajakirja Tarkade Klubi. 13. oktoobril 2011 hakkas Äripäev kirjastama Imelise Teaduse sõsarajakirja Imeline Ajalugu.

## Välislingid
*Koduleht
Illustreret Videnskab

**Illustreret Videnskab** on Taani populaarteaduslik ajakiri, mida annab välja Bonnier alates 1984. aastast.

Selle tõlgetel põhinevad ajakirjad ilmuvad ka teistes riikides. Eestis ilmub alates novembrist 2010 ajakiri Imeline Teadus.

2010. aastal oli taanikeelse ajakirja trükiarv 54 515 ja 2011. aastal 52 595. 2012. aastal oli trükiarv 46 812.

## Välislingid
* Ajakirja koduleht
RP (ajakiri)

**RP** (pikemalt **Raamatupidamise Praktik**) on raamatupidamisealane kuukiri, mida annab välja AS Äripäev alates 2006. aastast.

## Välislingid
*Veebiväljaanne
Bonnier Publications

**Bonnier Publications A/S** on rahvusvaheline põhiliselt ajakirju väljaandev kirjastus peakorteriga Kopenhaagenis, Bonnieri tütarettevõte. 

Kirjastuse väljaannete seas on Bo Bedre, Illustreret Videnskab ja I Form.  

## Välislingid
* Koduleht
Meditsiiniuudised

**Meditsiiniuudised** on Eesti ajaleht.

Ajaleht ilmub AS Äripäev väljaandel kaks korda kuus. Seda saavad tellida ainult meditsiinitöötajad.   

## Välislingid
* Ajalehe veebiväljaanne
Johann Christian Lisch

**Johann Christian Lisch** (19. juuli (30. juuli) 1729 Tallinn – 28. veebruar (12. märts) 1811 Pärnu-Jaagupi) oli Eesti vaimulik.

Õppis usuteadust aastatel 1750–1753 (immatrikuleeriti 27. mail 1750) Halle Ülikoolis. Ordineeriti 13. aprillil (24. aprillil) 1760 õpetajaks.

Oli aastatel 1760–1768 Vändra Martini koguduse õpetaja. Aastatel 1768–1811 teenis ta Pärnu-Jakobi kogudust. Oli aastatel 1786–1811 Pärnu praostkonna praost.

Kuna Vene keisrinna Katariina II korraldusel andis Senat 1772. aastal välja käskkirja, millega keelati kirikutesse matmine, siis Pärnu-Jaagupis täideti keisrinna korraldust ja kalmistu rajamist alustati aastal 1773 ja 4. augustil (15. augustil) 1774 õnnistas Lisch kalmistu.

## Viited
Birjutš

**Birjutš** on linn Venemaal Belgorodi oblastis, Krasnogvardeiskoje rajooni halduskeskus. Asub Tihhaja Sosna jõe ääres.

Birjutš asutati 1705. aastal. 1779. aastal sai linnaõigused. 1919 nimetati linn **Budjonnõi**ks. 1958 muudeti linn **Krasnogvardeiskoje** külaks. 1975 nimetati aleviks. 2005 taastati linnaõigused praeguse ja algse nimega.

Linnas on toiduainete ja ehitusmaterjalide tööstuse ettevõtted ning raudteejaam.

## Viited

## Välislingid

*Birjutši ajaloost (vene keeles)
Bobby Womack

**Robert Dwayne Womack** (4. märts 1944 Cleveland – 27. juuni 2014) oli USA laulja. 

Tema tuntumad laulud on "Across 110th Street" ning "I Wish He Didn't Trust Me So Much".

Aastal 2009 võeti ta USA Rock'n'rolli Kuulsuste Halli liikmeks.
Ahmad Zakajev

**Ahmad Zakajev** (tšetšeeni *Заки Хьалид кант Ахьмад*, vene *Ахмед Халидович Закаев*; sündinud 26. aprillil 1959 Kasahhi NSV-s) on Itškeeria poliitik, näitleja ja brigaadikindral, üks iseseisvuslaste juhte. 

Aastatel 2007–2010 oli Zakajev tunnustamata Itškeeria eksiilvalitsuse peaminister. Elab 2002. aastast Londonis.

Tõusis Esimese Tšetšeenia sõja ajal mõjukaks välikomandöriks.

* 1994–1996 Itškeeria kultuuriminister;
* 1996 president Zelimhan Jandarbijevi julgeolekunõunik, Julgeolekunõukogu sekretär;
* 1998–1999 Itškeeria asepeaminister;
* 2000 president Aslan Mashadovi esindaja Türgis ja Lähis-Idas;
* 2001 president Aslan Mashadovi esindaja lääneriikides.

2001. aastal anti Venemaal välja Zakajevi arreteerimisorder.

2003. aastal rahuldas Suurbritannia Zakajevi taotluse poliitilise varjupaiga saamiseks.

2007. aastal kuulutas Itškeeria president Doku Umarov välja Kaukaasia Emiraadi, iseenda aga selle emiiriks. Zakajev ja tema mõttekaaslased käsitlesid seda rahvuslike huvide reetmisena ja moodustasid alternatiivse Itškeeria eksiilvalitsuse.

2010. aasta oktoobris saatis Zakajevi eksiilvalitsus end laiali ja tunnistas sõjaperioodi kõrgeima võimuorganina Itškeerias Doku Umarovist lahku löönud Hussein Gakajevi juhitud Riiklikku Kaitsekomiteed (vene keeles *Госкомитет обороны – шура маджлис*).

## Vaata ka
*Ramzan Kadõrov

## Välislingid
* Закаев, Ахмед Lentapedias
* Закаев Ахмед Халидович www.kavkaz-uzel.ru
* Suurbritannia vastuluure: Kadõrov andis käsu Ahmed Zakajev tappa Õhtuleht, 2. aprill 2012
Emil Moritz Metzler

**Emil Moritz Metzler** (19. september 1820 Saarde – 30. juuni 1902 Pärnu) oli baltisaksa päritolu Eesti vaimulik.

Õppis aastani 1835 Pärnu kreiskoolis; pärast seda õppis erakoolis, mis asus Lazdona kirikumõisas. Õppis aastatel 1840–1844 Tartu Ülikoolis filoloogiat ja usuteadust. Töötas aastatel 1846–1847 koduõpetajana. Oli prooviaastal Põlva Püha Neitsi Maarja koguduses Johann Georg Schwartzi juures. Ordineeriti 19. veebruaril 1850 Riias õpetajaks.

Oli aastatel 1850–1895 Pärnu-Jakobi koguduse õpetaja. Oli aastal 1892 neljaks kuuks pastoriametist kõrvaldatud (suspendeeritud), kuna viis läbi kiriklikke talitusi rekonvertiitidele (õigeusus pettunutele).

## Isiklikku
Tema isa Friedrich August Samuel Metzler oli Saarde Katariina koguduse õpetaja. Tema abikaasa vend Georg Julius Theodor Meyer oli Puhja Püha Dionysiuse koguduse õpetaja.

## Viited
Georgi Haindrava

**Georgi Haindrava** (gruusia: გიორგი ხაინდრავა; sündinud 7. juulil 1956 Thbilisis) on Gruusia ühiskonna- ja poliitikategelane ning filmirežissöör.

Ta kogus tuntust Thbilisi veretöö käigus jäädvustatud dokumentaalkaadrite autorina.

1991. aasta septembrist detsembrini hoiti teda vahi all, süüdistatuna massirahutustele kutsumises ja Zviad Gamsahhurdia valitsuse vastaste meeleavalduste filmimise eest. Ta vabastati Eduard Ševardnadze võimule tulnud riigipöörde käigus.

Abhaasia sõja päevil (1992–1993) oli Haindrava Abhaasia küsimuste riigiminister.

Aastatel 2004–2006 oli ta Gruusia konfliktide reguleerimise minister. Haindrava enda sõnul vabastati ta sellelt ametikohalt konflikti tõttu kaitseminister Irakli Okruašviliga. On arvatud, et põhjuseks oli Haindrava vastuseis Abhaasia konflikti lahendamisele jõudu kasutades. Pärast ministriametist tagandamist liitus Haindrava Mihheil Saakašvili vastase opositsiooniga.

## Välislingid
* Хаиндрава, Георгий Lentapedias
Xichangi kosmosekeskus

**Xichangi kosmosekeskus** (西昌卫星发射中心 / 西昌衛星發射中心, *Xīchāng Weìxīng Fāshè Zhōngxīn*) on kosmodroom Hiinas Sichuanis Liangshani Jii autonoomses ringkonnas, umbes 64 km Xichangi linnast loode pool.

Kosmodroomi geograafilised koordinaadid on .

Keskus valmis aastal 1984. Seda kasutatakse peamiselt sidesatelliitide ja kaugseiresatelliitide üleslennutamiseks. Xichangi kosmodroomilt lähetati Kuu orbiidile ka sondid Chang'e 1 ja Chang'e 2.

## Välislingid
Friedrich August Samuel Metzler

**Friedrich August Samuel Metzler** (3. veebruar 1783 Urbach – 6. juuni 1857 Puiatu) oli saksa rahvusest Eesti vaimulik.

Metzler sündis Urbachis (praeguse haldusjaotuse järgi Nordhauseni kreisis Tüüringi liidumaal Saksamaal). Kasvas üles Halle lastekodus. Usuteadust õppis ta Wittenbergi ülikoolis (immatrikuleeriti 20. mail 1801). Oli aastatel 1804–1806 õpetaja Võrus, aastatel 1806–1811 Pärnus. Ordineeriti 2. juulil 1811 õpetajaks.

Oli aastatel 1811–1823 Saarde Katariina koguduse õpetaja. 2. aprillil 1823 pani omal soovil pastori ameti maha. Seejärel töötas koduõpetajana mitmes pastoraadis (Paistus, Tarvastus ja Audrus), hiljem Puiatus ja Gulbene lähedal, olles ka erakooli juht.

## Isiklikku
Tema poeg Emil Moritz Metzler oli Pärnu-Jakobi koguduse õpetaja.

## Viited
Georg Julius Theodor Meyer

**Georg Julius Theodor Meyer** (16. aprill 1822 Arakste – 19. veebruar 1907 Tartu) oli Eesti vaimulik.

Meyer sündis Arakstes (Ruhja lähedal). Õppis aastatel 1832–1837 Pärnu kreiskoolis, aastatel 1837–1841 Tartus gümnaasiumis. Tartu Ülikooli usuteaduskonnas õppis ta aastatel 1841–1845. Oli seejärel koduõpetajaks Keilas. Prooviaastal oli ta Keila Miikaeli koguduses Carl Georg Ficki juures. Ordineeriti 11. veebruaril 1851 Riias õpetajaks.

Oli aastatel 1851–1891 (introdutseeriti 4. märtsil 1851) Puhja Püha Dionysiuse koguduse õpetaja. Jäi 23. märtsil 1891 emerituuri.

## Isiklikku
Tema õemees Emil Moritz Metzler oli Pärnu-Jakobi koguduse õpetaja. Tema poeg Johannes Meyer oli Tartu Ülikoolis günekoloogia ja sünnitusabi eradotsent (aastatel 1903–1917) ning aastal 1923 Riigikogu II koosseisu liige.

## Viited

## Välislingid
*
Puotila metroojaam

**Puotila metroojaam** (soome keeles *Puotilan metroasema*; rootsi keeles *Botby gårds metrostation*) on üks Helsingi metroo 30 jaamast. Asub Itäkeskuse ja Rastila metroojaama vahel.

See avati 31. augustil 1998.
Ülle Merisalu

**Ülle Merisalu** (kuni 1981. aastani **Ülle Madar**; sündinud 6. aprillil 1960 Tallinnas) on eesti ujumistreener ja endine ujuja.

Ta lõpetas 1978. aastal Tallinna 2. Keskkooli ja 1983. aastal TPedI kehakultuuriteaduskonna. 

Aastatel 1984–1992 oli ta ujumistreener Kesknõukogu Dünamo Ujumiskoolis, aastatel 1992–2004 Spordiselts Kalevi Ujumiskoolis ja alates 2004. aastast Spordiklubis SharK.

## Tunnustus
*Aasta parim ujumistreener (2008) 

## Viited

## Välislingid
*Biograafia ESBL-is
Vabatahtlik Reservpäästerühm

**MTÜ Vabatahtlik Reservpäästerühm** on päästeüksus, mis on tegutsenud aastast 2002, mittetulundusühinguna registreeriti rühm 2005. aasta kevadel.

Päästerühm loodi algselt abistamaks kutselisi päästjaid suurõnnetustel (metsapõleng, õlireostus, loodusõnnetused) ja toetamaks politseid kadunud inimeste otsingutel maastikul või varemeil. Aja jooksul on rühm hakanud tegelema ka ohutusalase ennetustöö ja koolitamisega.

## Vaata ka
* Vabatahtliku Reservpäästerühma veebileht
Gruusia Partei

**Gruusia Partei** on 2010. aasta 12. oktoobril asutatud partei, mille rajajate hulgas on endine ombudsman Sozar Subari, eksiilis elav ja tagaselja vangi mõistetud endine kaitseminister Irakli Okruašvili, 2008. aasta valimiste presidendikandidaat Levan Gatšetšiladze ja endine Gruusia suursaadik Venemaal Erosi Kitsmarišvili.

Partei asutajad deklareerisid, et nende ühisteks eesmärkideks on sõltumatu kohtusüsteem, tugev parlament, eraomandi puutumatus, ajakirjandusvabadus, õiglased valimised ja poliitvangide vabastamine, kutsusid suhete normaliseerimisele Venemaaga ja integreerumisele Euroopa struktuuridega ning lubasid otsekõnelusi Gruusiast lahku löönud Abhaasia ja Lõuna-Osseetia juhtidega.

Gruusia Partei on süüdistanud USAd Mihheil Saakašvili režiimi toetamises ja seeläbi Gruusia demokraatia summutamises. Sellised avaldused sattusid teiste opositsiooniparteide kriitika alla.

Partei esimees on Sozar Subari.

Partei poliitiline sekretär on Eros Kitsmarišvili.

Enne partei 24. novembriks kavandatud asutamiskongressi, vahistati 26. oktoobril Sozar Subari vend Vakhtang Subeliani süüdistatuna võltsimises ja maksudest kõrvalehoidmises. 30. oktoobril vahistati kaks parteiliiget, kellelt väidetavalt konfiskeeriti käsigranaate ja muid relvi. Veel ühe parteiaktivisti poega ja miniat tulistati 4. novembri õhtul.

2011. aasta juunis vahistati neli partei liiget, nende seas Ida-Gruusia haru juht ja tema vend süüdistatuna relvastatud rühmituse moodustamises. Kokku vahistati kaheksa isikut. Siseministeerium avaldas nende videotunnistused ja lindistused telefonivestlustest Irakli Okruašviliga. Kitsmarišvili sõnul anti tunnistused piinamise tulemusena.

Ööl vastu 4. juulit murdis politsei Irakli Okruašvili onu Zurab Giguašvilit otsides öösel maha partei peakontori ukse. Väidetavalt tehti seda läbiotsimisorderita.

## Viited
Günther Oettinger

**Günther Hermann Oettinger** (sündinud 15. oktoobril 1953 Stuttgardis) on Saksamaa ja Euroopa Liidu poliitik. 

Ta on Saksamaa Kristliku-Demokraatliku Liidu liige ja esindab seega Euroopa tasandil Euroopa Rahvaparteid. 

Aastatel 2005–2010 oli Oettinger Baden-Württembergi ministerpresident ja liidumaa kristlike demokraatide esimees. 

Alates 10. veebruarist 2010 oli Oettinger Euroopa Komisjoni energeetikavolinik ja seejärel aastatel 2014–2016 digitaalmajanduse ja -ühiskonna volinik. Digivoliniku ametikoha võttis Oettingerilt üle Andrus Ansip. 

Alates 1. jaanuarist 2017 kuni 30. novembrini 2019 oli Oettinger Euroopa Komisjoni eelarve- ja personaliküsimuste asepresident Junckeri komisjonis.

2015. aasta 11. detsembrist on Oettinger Eesti e-resident.

## Viited

## Välislingid
* Digivolinik Oettinger nimetas Ansipit "ülejäägiks" TheRegister/PM, 7. november 2014
* Raimo Poom Digivolinik Oettinger õõnestab taas Ansipi jalgealust EPL, 1. aprill 2015
* Andres Einmann ELi digivolinik Günther Oettinger sai Eesti e-residendiks Postimees, 11. detsember 2015
* EL-i digivolinik võtab Poola seoses uue meediaseadusega luubi alla ERR, 3. jaanuar 2016
* Oettinger: sellel aastal on viisavabaduse kehtestamine Türgiga välistatud ERR, 19. juuli 2016
* Oettinger palus hiinlaste pilusilmadeks nimetamise eest vabandust ERR, 3. november 2016
* Eurovolinik Oettinger kasutas Kremli lobisti eralennukit ERR, 16. november 2016
* Europarlamendi saadikud: Oettingeri edutamisest tuleks loobuda ERR, 6. jaanuar 2017
* Euroopa Parlament näitas Oettingeri edasisele karjäärile rohelist tuld ERR, 12. jaanuar 2017
Vitali Tšurkin

**Vitali Tšurkin** (vene keeles *Виталий Иванович Чуркин*; sündinud 21. veebruar 1952 Moskva – 20. veebruar 2017 New York) oli Venemaa diplomaat.

## Haridus ja töö
1969. aastal sai ta esimesel katsel sisse Moskva Riiklikku Rahvusvaheliste Suhete Instituuti, kus ta suunati mongoli keele osakonda. Lõpetas ülikooli 1974. aastal. Mongoli keelt enda sõnul pärast ülikooli praktiliselt ei kasutanud. Sellest ajast peale oli Tšurkin diplomaatilisel tööl.
Algul töötas ta NSV Liidu Välisministeeriumis tõlgina, seejärel välisministeeriumi USA osakonna kolmanda, teise ja esimese sekretärina.

Aastatel 1987–1989 oli Tšurkin NLKP Keskkomitee rahvusvahelise osakonna referent, 1989–1990 NSV Liidu välisministri pressisekretär ja 1990–1992 välisministeeriumi infoosakonna ülem.

* 1992–1994 oli ta Venemaa Föderatsiooni välisministri asetäitja. 
* 1994–1998 suursaadik Belgias.
* 1998–2003 suursaadik Kanadas.
* 2003–2006 välisministeeriumi eriesindaja.
* 2006. aastast kuni surmani oli Tšurkin Venemaa Föderatsiooni alaline esindaja Ühinenud Rahvaste Organisatsiooni ja ÜRO Julgeolekunõukogu juures, erakorraline ja täievoliline suursaadik.

## Autasud

* Orden Teenete eest Isamaa ees 4. järk (2012)
* Austuse orden (2009)

## Varia
13-aastaselt mängis ta režissöör Mark Donskoi filmis „Ema süda” (1965), mis jutustas Lenini elust..

## Viited
Mark Rutte

**Mark Rutte** ['mark 'rüte] (; sündinud 14. veebruaril 1967 Haagis) on Hollandi poliitik, kes oli 14. oktoobrist 2010 kuni 2. juulini 2024 Hollandi peaminister. Alates 1. oktoobrist 2024 NATO peasekretär. 

Aastatel 2006–2023 oli ta liberaalse Rahvapartei Vabaduse ja Demokraatia Eest liider. 

Mark Rutte on õppinud Leideni Ülikoolis ajalugu. 

Aastatel 2002–2006 töötas ta aseministrina sotsiaal- ja tööministeeriumis ning haridus- ja kultuuriministeeriumis. 2006. aastast kuni peaministriks saamiseni oli ta parlamendi liige. 

23. aprillil 2012 astus Rutte valitsuskabinet ametist tagasi, kuna ei suutnud kokku leppida 2013. aasta eelarvekärbetes, kuid Rutte jäi kuni uute valimisteni edasi peaministri kohusetäitjaks. 

Detsembris 2020 avaldati raport, mille kohaselt olid maksuametnikud tuhandeid lapsevanemaid alusetult süüdistanud maksupettuses ning nad pidid lapsetoetused tagasi maksma. 15. jaanuaril 2021 teatas Rutte, et astub skandaaliga seoses ametist tagasi. 

2023. aasta 7. juulil teatas Rutte, et esitab kuningale tagasiastumisavalduse.

## Viited

## Välislingid
* Ametlik koduleht
Maxamed Cabdullaahi Maxamed

**Maxamed Cabdullaahi Maxamed** (sündinud 11. märtsil 1962 Muqdishos) on Somaalia poliitik ja diplomaat, alates 8. veebruarist 2017 kuni 23. maini 2022 Somaalia president.

Tal on magistrikraad politoloogias New Yorgi Osariigi Ülikoolist. Tal on nii Somaalia kui ka USA kodakondsus.

Aastatel 1985–1988 töötas ta Somaalia saatkonnas Washingtonis.

31. oktoobrist 2010 kuni 19. juunini 2011 oli ta Somaalia peaminister.

Somaalia 2017. aasta presidendivalimistel valisid presidendi parlamendi ülem- ja alamkoja kokku 328 liiget. Vaja oli saavutada kahekolmandikuline häälteenamus. Esitati 23 või 24 kandidaati, kellest hääli sai 15. Teise vooru lubati 4 parimat ja vajadusel kolmandasse vooru 2 parimat. Esimese vooru võitis 88 häälega ametisolev president Xasan Sheekh Maxamuud. Teise vooru pääsesid veel Maxamed Cabdullaahi Maxamed 72 häälega, eelmine president Shariif Sheekh Axmed 48 häälega ja endine peaminister Cumar Cabdirashiid Cali Sharmaarke 37 häälega. Sharmaarke loobus teisest voorust, mille võitis juba Maxamed 184 häälega, järgnesid Xasan 97 ja Shariif 47 häälega. Shariif langes välja, aga Xasan loobus ise ja Maxamed võitis ilma kolmanda hääletusvooruta.

Somaalia 2022. aasta presidendivalimised toimusid samade reeglite järgi 328 parlamendisaadiku poolt. Kandidaate esitati seekord 39. Esimese vooru võitis Puntlandi president Siciid Cabdullaahi Deni 65 häälega. Teise vooru pääsesid veel Maxamed Cabdullaahi Maxamed 59 häälega, Xasan Sheekh Maxamuud 52 häälega ja endine peaminister Xasan Cali Khayre 47 häälega, kuid Shariif Sheekh Axmed jäi 39 häälega viiendaks ja langes välja. Denil oli Puntlandi saadikute vankumatu toetus, kuid väljastpoolt talle hääli peaaegu ei tulnud ja teise vooru võitis Xasan Sheekh Maxamuud 110 häälega. Kolmandasse vooru pääses ka Maxamed Cabdullaahi Maxamed 83 häälega, välja langesid Deni 68 ja Khayre 62 häälega. Kolmanda vooru võitis Xasan Sheekh Maxamuud häältega 214:110 ja valiti seega Somaalia presidendiks.
Kesk-Kongo provints

**Kesk-Kongo provints** (varem *Alam-Kongo provints*) on 1. järgu haldusüksus (provints) Kongo Demokraatlikus Vabariigis.

Kesk-Kongo provints asub riigi lääneosas. Ta on ainuke Kongo DV provints, millel on merepiir. Provints piirneb lõunas Angolaga, põhjas Kongo Vabariigiga, kirdes Kinshasaga ja kagus Kwango provintsiga.

Provintsi halduskeskus on Matadi. Suurim linn on Boma. Teised suuremad asulad on Banana, Muanda, Mbanza-Ngungu, Kitona, Lukula, Maduda, Kimpese ja Vivi.

Provintsi läbib Kongo jõgi.

2006. aastal jõustunud põhiseadusega planeeritud haldusjaotuse järgi moodustati Kesk-Kongo provints senise Alam-Kongo provintsi piirides. Nime *Kesk-Kongo* kannab provints alates 2015. aastast, mil kavandatud haldusreform täide viidi.
Howard Jacobson

**Howard Eric Jacobson** (sündinud 25. augustil 1942 Manchesteris) on Suurbritannia kirjanik ja ajakirjanik.

Ta on kirjutanud eelkõige humoristlikke romaane, sageli Briti juutide elust.

Aastal 2010 sai ta romaani "The Finkler Question" eest Bookeri auhinna.

## Eesti keeles
* "Finkleri küsimus". Tõlkinud Tiia-Mai Nõmmik, toimetaja Mari Kolk, kaanekujundaja Jan Garshnek. Tallinn: Pegasus, 2012 
* "Shylock on mu nimi: ümber jutustatud William Shakespeare'i "Veneetsia kaupmees"". Inglise keelest tõlkinud Riina Jesmin, toimetanud Ülo Mattheus. Tallinn: Varrak, 2017 

## Välislingid
Meadi järv

**Meadi järv** on Ameerika Ühendriikide suurim veehoidla. See on moodustunud Colorado jõele Hooveri paisu taha. 

Paisjärv asub Nevada ja Arizona osariigi territooriumil.

Järve pindala on 640 km², suurim sügavus 150 m, maht 35,2 km³ ja rannajoone pikkus 890 km.
Hanno Selg

**Hanno Selg** (31. mai 1932 Tallinn – 2. oktoober 2019 Tartu ) oli Eesti sportlane (moodne viievõistleja, vehkleja ja suusataja) ning sporditeadlane.

Ta lõpetas 1950. aastal Tallinna 10. Keskkooli, 1954. aastal Tartu Riikliku Ülikooli kehakultuuriteaduskonna, 1979. aastal samas kaugõppeaspirantuuri ning sai 1984. aastal pedagoogikakandidaadi kraadi (Moskva Oblasti Kehakultuuri Instituut, Malahhovka) väitekirjaga "*Регуляция предстартовых и соревновательных состояний пятиборцев при подготовке к соревнованиям по стрельбе*".

Ta oli aastatel 1954–1955 “Kalevi” Tartu territoriaalnõukogu esimees, 1956–1964 “Kalevi” instruktor, 1964–1968 Tartu Laste ja Noorte Spordikooli direktor, alates 1968. aastast Tartu Kõrgema Spordimeisterlikkuse Kooli treener ja vanemtreener; ühtlasi 1955–1958 ja 1974–1978 TRÜ-s õppeülesande täitja, 1979–1984 õpetaja, 1984–1991 raskejõustiku ja veespordi kateedri vanemõpetaja. 

1991–1992 oli ta Tartu Ülikooli kehakultuuriteaduskonna raskejõustiku kateedri dotsent ja 1992–1994 treeninguõpetuse instituudi dotsent.

Selg pidas kehakultuuriteaduskonna üliõpilastele ning treeneritele loenguid laskmise, vehklemise ja moodsa viievõistluse erialadel, samuti on ta koostanud õppevahendeid.

## Sportlasena
Ta oli aastatel 1953–1965 kokku kuuekordne Eesti NSV meister moodsas viievõistluses.

Ta tuli 1960. aastal NSV Liidu meistriks. 

Samal aastal sai ta NSV Liidu võistkonna liikmena 1960. aasta Rooma olümpiamängudel moodsas viievõistluse meeskondliku hõbemedali, individuaalarvestuses oli ta kümnes.

## Tunnustus
*1955 NSV Liidu meistersportlane
*1960 aasta sportlane
*1963 Kalevi auliige
*2010 Eesti Olümpiakomitee teenetemärk

## Viited

## Välislingid
*Elulugu ja sporditulemused Eesti spordi biograafilise leksikoni veebiversioonis
* 
*
*Tiit Lääne: ''Hanno Selg – võitis olümpial, aga medalit ei saanud'' (Maaleht, 1. juuni 2012)
Euglenoidne liikumine

**Euglenoidne liikumine** on õhukese pelliikulaga eugleniididele omane liikumisviis. Rakuplasma koondub kord raku tagumisse ossa, see laieneb, seejärel liigub laiend tagasi raku esiotsa suunas. Sellise tsükli korduvuse tulemusena rakk liigub.
Punane elavhõbe (film)

**"Punane elavhõbe"** on Eesti 2010. aasta põnevusfilm, mille on lavastanud Andres Puustusmaa. Film põhineb Andres Anvelti esikromaanil "Punane elavhõbe", Anvelt on kirjutanud ka filmi stsenaariumi ja oli võtteplatsil konsultant. 

Filmi võtted kestsid 2009. aasta 6. augustist 15. septembrini. Filmimas käidi peale Tallinna ja Harjumaa, Narva ja Ida-Virumaa ka Venemaal Moskvas Šeremetjevo lennujaamas. Filmis teevad kaasa ka vene näitlejad Aleksandr Baširov ja Kirill Käro.

Algselt planeeriti filmi esilinastus 1. märtsile 2010, mil möödus 19 aastat Eesti politsei tööleasumisest, kuid lõplikuks kuupäevaks jäi 9. aprill 2010.

## Süžee
Filmi tegevusajaks ja -paigaks on 1990. aastate alguse Eesti kriminaalmaailm, mida raputavad jutud "punasest elavhõbedast". Sündmustik keerleb ümber värskelt vanglast vabanenud Repsi (Juhan Ulfsak), tema sõprade Korba (Kristjan Sarv) ja Holtsi (Mait Malmsten) ning noorpolitseinik Sanderi (Märt Avandi), kurja politseiülemuse Buldooseri (Peeter Oja) ja Repsi tüdruksõbra (Inga Salurand).

## Osatäitjad

*Juhan Ulfsak – Reps
*Märt Avandi – Sander
*Peeter Oja – Buldooser
*Mait Malmsten – Holst
*Kristjan Sarv – Korba
*Kirill Käro – Sämm
*Aleksandr Baširov – Kirst
*Inga Salurand – Marju
*Ksenja Buravskaja – Taira
*Lembit Ulfsak – Tibla

*Taavi Teplenkov – Tom
*Ilja Nartov – Ruudik
*Tõnu Mikiver – Eduard Janovitš
*Natalja Murina-Puustusmaa – Valja
*Sergei Barkovski – Vjatšeslav Eduardovitš
*Sebastian Promm – väike Petja
*Laine Mägi – Repsi ema
*Epp Eespäev – Korba ema
*Oleg Rogatšov – Ljohha
*Egon Nuter – Tolik 


## Film arvudes
2010. aastal käis filmi Eesti kinodes vaatamas 27 235 inimest.

## Viited

## Välislingid
* Punane elavhõbe (2010) Eesti filmi andmebaas
* Hetlin Villak ""Punase elavhõbeda" öised filmivõtted tekitasid kohalikes elevust". Eesti Päevaleht, 17. august 2009
* Tiiu Laks ""Punane elavhõbe" soovib politseid innustada". Eesti Päevaleht, 11. aprill 2009
* Tiit Tuumalu "Punane elavhõbe tõi Puustusmaa koju". Postimees, 8. aprill 2010
* Jaanus Kulli "Andres Puustusmaa: ma ei tea ühtegi võttegruppi, kus poleks tülli mindud". Õhtuleht, 9. aprill 2010
* Jaan Ruus ""Punane elavhõbe" karistab vaatajat". Eesti Ekspress, 18. aprill 2010
* Jaanus Hämarsoo "Tüli raha pärast". Kroonika, 20. aprill 2010
* Meelis Oidsalu "Alkeemikud, litsid ja mendid". Sirp, 7. mai 2010
* Einar Ellermaa "Kõiges on süüdi Anvelt". Teater. Muusika. Kino, juuni/juuli 2010, lk 112–118
* Madis Jürgen "Võlad: Kris Taska ei taha palka maksta". Eesti Ekspress, 16. september 2010
Marija Kirilenko

**Marija Kirilenko** (vene keeles Мария Юрьевна Кириленко; sündinud 25. jaanuaril 1987 Moskvas) on Venemaa tennisist. 

Juunioride arvestuses võitis ta 2002. aastal Kanada lahtised meistrivõistlused ja USA lahtiste meistrivõistlused, olles mõlema võistluse võitjate seas üks nooremaid. 

Täiskasvanute arvestuses võitis ta esimese WTA turniiri 2005. aastal, kui alistas Hiina lahtistel meistrivõistluste finaalis Anna-Lena Grönefeldi. 

Suure slämmi turniiri veerandfinaali jõudis ta 2010 Austraalia lahtistel meistrivõistlustel. 

Pärast 2014. aasta hooaega lõpetas ta elukutselise tennisisti karjääri. Kokku võitis ta tipptennistina üksikmängus  6 WTA ja 3 ITF-i turniiri. Tema WTA edetabeli kõrgeim koht üksikmängus oli juunis 2013 kümnes koht.

Paarismängus võitis ta 12 WTA turniiri, kõrgeim koht edetabelis oli oktoobris 2011 viies koht.

## Tunnustus
*2012 – Venemaa teeneline meistersportlane

## Isiklikku
Marija Kirilenko oli tipptennist mängides 174 cm pikk ja kaalus 61 kg.

## Viited
Theodor Alexander Benedict Frese

**Theodor Alexander Benedict Frese** (17. veebruar 1838 Lääne-Nigula – 15. september 1872 Lääne-Nigula) oli eesti vaimulik.

Õppis aastatel 1852–1857 Tallinna gümnaasiumis. Tartu Ülikooli usuteaduskonnas õppis ta aastatel 1857–1861. Oli seejärel mõnda aega koduõpetaja. Ordineeriti 9. mail 1865 õpetajaks.

Oli seejärel 19. maini 1866 Eestimaa vikaarõpetaja. Oli Lääne-Nigula Püha Nikolause koguduse adjunktõpetaja (introdutseeriti 29. mail 1866), sama koguduse õpetajaks kutsuti 20. oktoobril 1866, introdutseeriti 12. veebruaril 1867 (oli Lääne-Nigula Püha Nikolause koguduse vaimulikuks aastatel 1866–1872).

## Isiklikku
Tema isa Theodor Benedict Frese oli Lääne-Nigula Püha Nikolause koguduse õpetaja, vend Christian Wilhelm Benedict Frese oli Tallinna Püha Vaimu-, Tallinna Jaani-, Kuressaare Laurentiuse- ja Käina Martini koguduse õpetaja, poeg Eduard Paul Benedict Frese oli Vaivara koguduse õpetaja.

## Viited
Katrin Saukas

**Katrin Saukas** (sündinud 6. aprillil 1958 Tapal) on eesti näitleja ja näitekirjanik.

Ta on lõpetanud 1980. aastal Tallinna Riikliku Konservatooriumi lavakunstikateedri (IX lend, juhendaja Merle Karusoo). 

Koosseisulise näitlejana on Katrin Saukas töötanud Eesti Riiklikus Noorsooteatris. Hiljem on ta osalenud näitlejana Pirgu Arenduskeskuse mälusektori töös ja loomingulise ühenduse R.A.A.A.M. lavastustes. 

Katrin Saukast võib pidada Merle Karusoo näitlejaks. Ta on mänginud paljudes Karusoo lavastustes Eesti Draamateatris ("Kured läinud..."), Vanemuises ("Pisuhänd" – Matilda), Endlas ("Täieline Eesti Vabariik" – Karin Paas), Vargamäe rehetares ("Saunaeide tõde ja õigus" - saunaeit) ja VAT Teatris ("Agnes, kroonikud ja psühhokroonikud" - Agnes). 

Saukase tipprollid on olnud peaosa Merle Karusoo lavastuses "Elektra saatus on lein", mida Eesti NSV Riikliku Noorsooteatri trupp mängis Tallinnas vanalinnas dominiiklaste kloostri õuel, ja õde Ratchedi roll Vjatšeslav Gvozdkovi lavastuses "Lendas üle käopesa".

## Tunnustus
* 1989 Ants Lauteri nimeline auhind
* 1993 Eesti Teatriliidu naispeaosatäitja auhind

## Viited
Rain Tolk

**Rain Tolk** (sündinud 9. juunil 1977 Tallinnas) on eesti filminäitleja, -režissöör ja stsenarist. 

## Haridus
Ta õppis aastatel 2001–2003 Tartu Ülikoolis filosoofiat. 

## Töö
1990. aastatel töötas seltskonnaajakirjanikuna Postis, Seltskonnas ja Kroonikas, seejärel *copywriter*'ina reklaamiagentuuris Age.

2002. aastast on ta režissöör, stsenarist ja produtsent iseenda filmi- ja reklaamiproduktsioonifirmas Kuukulgur Film. 

Aastatel 2014–2015 tegi ta ühe saatejuhi-toimetajana Eesti Televisiooni kultuurisaadet "OP!".

### "Esto TV"

Rain Tolk äratas Eesti avalikkuse tähelepanu Eesti Televisiooni skandaalses musta huumori saatesarjas "Esto TV", kus nad koos Ken Saaniga süüdimatute provokaatoritena esinedes "paljastasid ühiskonnas lokkavat silmakirjalikkust ja lollust". Saatesari oli eetris aastatel 2001–2002, sellele järgnesid libadokumentaalid „Welcome to Estonia“ (2002) ja „Vali kord!“ (2004). 

## Filmograafia
* "Tühirand" (2006) – Eesti aasta parim film. Selle filmi eest sai ta 2006. aastal Kultuurkapitali audiovisuaalse sihtkapitali preemia parima mängufilmi eest 50 000 krooni.
* "Sügisball" (2007) – Veneetsia filmifestivali kõrvalvõistlusprogrammi "Horisondid" võitja. See on suurim tunnustus, mis on eesti mängufilmile osaks saanud. Auhinnaga kaasnes 20 000 euro (312 000 krooni) suurune toetus filmi näitamiseks Itaalia ja Prantsusmaa filmilevis. Rain Tolk valiti 2007. aastal Euroopa 25 lootustandvama noore näitleja hulka (Shooting Star 2007).
* "Jan Uuspõld läheb Tartusse" (2007)
* "Püha Tõnu kiusamine" (2009)
* "Minu näoga onu" (2017)
* "Mu kallid laibad" (2020)
* "Jan Uuspõld läheb koju" (2025)

## Isiklikku
Tema vanemad olid Hille Rool ja Rein Tolk. Ta bioloogiline isa oli Abram Berezkin. Tal on kaks poolõde.

Tema endine elukaaslane on Helina Risti. Nende lapsed on Ruben (sündinud 2007) ja Lukas (sündinud 2010).

Tema abikaasa alates 2024. aasta juunist on Eliisa Puudersell.

## Vaata ka
* Esto TV

## Viited
Gennadi Oništšenko

**Gennadi Oništšenko** (*Геннадий Григорьевич Онищенко*; sündinud 20. novembril 1950 Oši oblastis Kirgiisi NSV-s) on Venemaa riigitegelane, Venemaa riiklik peasanitaararst alates 1996. aastast, Föderaalse tarbijate õiguste ja inimese heaolu järelevalveteenistuse (Rospotrebnadzor) juht 2004–2013.

2016. aastal valiti ta Riigiduuma liikmeks.

## Välislingid
* Онищенко, Геннадий Lentapedias.
Lohisti

**Lohisti** on rataste ja jalasteta transpordivahend koormate vedamiseks maismaal.

Lohisti koosneb kolmnurgakujuliselt või paralleelselt raamiks seotud kaustadest, mille vahele on tavaliselt kinnitatud võrgust, loomanahast, pulkadest või muust taolisest valmistatud põhi. Lohistiga veetav koorem kinnitatakse kaustade vahel asuvale põhjale. Lohistit veetakse kas käsitsi või veoloomaga, kelleks lohistit kasutatavates kultuurides on tavaliselt koer või hobune.

Lohistit eristab muudest maismaal kasutatavatest transpordivahenditest rataste ja jalaste puudumine. Siledapõhjalist järelveetavat transpordivahendit nimetatakse kelguks. Siledate jalastega järelveetavat transpordivahendit nimetatakse kelguks või reeks. Ratastega järelveetavat transpordivahendit nimetatakse käruks või vankriks.

Lohistit on kasutatud isegi peale ratta leiutamist või rattaga tutvumist maastikel, kus ratasveokite kasutamine on raskendatud või võimatu, näiteks soisel või ebaühtlasel pinnasel.

Lohisti kasutamise kohta on kõige rohkem etnograafilisi andmeid põhjaameerika indiaanlaste seast. 1924. aastal Gilbert Wilsoni sulest ilmunud koera- ja hobulohisti valmistamise ja kasutamise kirjeldus hidatsa kultuurishttp://digitallibrary.amnh.org/dspace/bitstream/2246/80/1/A015a02.pdf kuulub ameerika etnograafilise kirjelduse klassikasse.

## Vaata ka
*Aislohisti
*Harklohisti
*Jalaslohisti
*Kelk
*Käru
*Lükk
*Okslohisti
*Regi
*Saan
*Teivaslohisti
*Vanker

## Kirjandus
*Wilson, Gilbert. 1924. The Horse and Dog in Hidatsa Culture. *[[Anthropological Papers of the American Museum of Natural History]]* 15: 125-311.
Sergei Narõškin

**Sergei Narõškin** (Сергей Евгеньевич Нарышкин; sündinud 27. oktoobril 1954 Leningradis) on Venemaa riigiametnik, alates 5. oktoobrist 2016 Venemaa Föderatsiooni Välisluure Teenistuse direktor, 2011–2016 Riigiduuma esimees.

## Elulugu
Kasvas üles Vsevoložskis Leningradi oblastis. 1972. aastal lõpetas kuldmedaliga Leningradi 190. keskkooli ja 1978. aastal Leningradi Mehaanikainstituudi insener-raadiomehaanikuna. Ajakirjanduses avaldatud mitteametlikel andmetel õppis aastatel 1978–1982 mitmes KGB koolis: algul KGB esimese peavalitsuse (välisluure) 101. koolis Moskvas, kus tutvus ka Vladimir Putiniga, seejärel Moskva kõrgema KGB kooli 8. teaduskonna nn prantsuse grupis.

Majandusteaduste kandidaat aastast 2004, majandusteaduste doktor aastast 2010.

1982. aastast Leningradi Polütehnilise Instituudi prorektori abi. 1980. aastatel töötas ka Nõukogude Liidu Belgia saatkonnas (ametlikult teaduse ja tehnika eksperdina), oli seal kuni Nõukogude Liidu lagunemiseni 1991. aastal. Aastatel 1992–1995 Peterburi linnavalitsuse majandusarengu komitee osakonnajuhataja. 1995–1997 Peterburi Promstroibanki välissuhete osakonna juhataja. 1997–1998 Leningradi oblastivalitsuse majanduse ja investeeringute komitee esimehe asetäitja. 1998–2004 Leningradi oblastivalitsuse välismajanduse ja rahvusvaheliste suhete komitee esimees. 1996–2004 Venemaal Philip Morrise sigarette tootva suurettevõtte Philip Morris Ižora direktorite nõukogu liige. 2004 veebruar–märts Venemaa Föderatsiooni presidendi administratsiooni majandusvalitsuse ülema asetäitja. 2004–2007 Venemaa presidendi aparaadi juhataja asetäitja (alates 2004. aasta sügisest minister). 2007–2008 Venemaa Föderatsiooni valitsusaparaadi juhataja.

Aastast 2004 on ta Venemaa riikliku naftaga tegeva laevanduskompanii Sovkomflot juhatuse liige ja Venemaa juhtiva energeetikafirma Rosneft direktorite nõukogu esimehe asetäitja.

Enne Riigiduuma esimeheks valimist töötas ta alates 12. maist 2008 Venemaa Föderatsiooni presidendi administratsiooni personaliülemana. Alates 2008. aasta detsembrist juhtis Narõškin ka presidendi riiklike autasude komisjoni ja oli aastatel 2009–2012 Venemaa ajaloo võltsimise vastu võitlemise komisjoni esimees.

Narõškin oli 2011. aasta 1. märtsist Venemaal ümber nimetatud miilitsa – Venemaa politsei juhtivkoosseisu atestatsioonikomisjoni juht.

Narõškin valiti Riigiduuma esimeheks 2011. aasta 22. detsembril, tema asemel sai Venemaa Föderatsiooni Presidendi Administratsiooni juhiks Sergei Ivanov.

Aastast 2012 Venemaa Ajaloo Seltsi (RIO) esimees.

Alates 5. oktoobrist 2016 Venemaa Föderatsiooni Välisluure Teenistuse direktor. Kannab Venemaa Föderatsiooni kõrgeimat teenistustiitlit – Venemaa Föderatsiooni 1. klassi tõeline riiginõunik.

## Viited

## Välislingid
*Нарышкин Сергей Евгеньевич, whoiswho.dp.ru
*Ukraine: Putin tells Russia's spy chief to speak plainly. *[[BBC News]]* (video, 01:26, vene keeles, ingliskeelsed subtiitrid), 23.02.2022
Kaust (ree osa)

**Kaust** (lõunaeesti murdes ka seba) on ree jalasega paralleelne külgmine pealispuu, mis on enamasti tapitud ree kodarate otsa. Kaustad tugevdasid rege ja olid ka osa veoraamist.

## Vaata ka
*aisad
*laudi
*kodar
*painard

## Viited
Slavistika

**Slavistika** on teadusharu, mis uurib slaavi kultuure, sealhulgas slaavi keeli, kirjandust ja rahvaluulet.

## Vaata ka
*slaavi filoloogia
*russistika
Andreas Ventsel

**Andreas Ventsel** (sündinud 21. märtsil 1976) on eesti kultuuriuurija ja semiootik. Ta töötab Tartu Ülikoolis poliitika- ja sotsiosemiootika professorina ja Tartu Kõrgemas Kunstikoolis Pallas semiootika lektorina.

Ta kaitses 2005. aastal Tartu Ülikoolis semiootika ja kulturoloogia erialal magistritöö ""Meie"-konstrueerimine Eesti poliitilises retoorikas 1940–1953" ning 2009. aastal doktoritöö hegemoonia semiootilisest teooriast ("Towards semiotic theory of hegemony").

## Tunnustus

* 2016 Tartu Ülikooli aumärk
* 2024 Eesti Vabariigi teaduspreemia koos Mari-Liis Madissoniga „Poliitika-semiootika, infomõjutustegevuse ja vandenõuteooriate semiootiline analüüs“ eest

## Viited

## Välislingid

*
*Koduleht Tartu Ülikooli semiootika osakonna juures
*Koduleht teadusportaalis Academia.edu
Juri Lotmani Fond

**Juri Lotmani Fond** on Juri Lotmani mälestuseks loodud mittetulundusühing, mis toetab tema töö jätkamist semiootikas ja vene filoloogias.

Aastal 2001 otsustas fond hakata välja andma Juri Lotmani stipendiumi.
Mellunmäki

**Mellunmäki** (rootsi *Mellungsbacka*) on asum Helsingi Mellunkylä linnaosas. Piirneb põhjas Vantaaga.

Mellunmäkis asub ka metroojaam.

2005. aastal oli Mellunmäkis 7987 elanikku.

Asumis on mitmekorruselised kortermajad.

## Viited
Puotila

**Puotila** (rootsi *Botby gård*) on asum Helsingi Vartiokylä linnaosas.

Asumis on umbes 4800 elanikku ja ligi  700 töökohta.

## Viited
Kontula

**Kontula** (rootsi *Gårdsbacka*) on asum Helsingi Mellunkylä linnaosas. Ta piirneb Kurkimäki, Vesala ja Kivikkoga. 

Elanike arv on umbes 13 000.

## Viited
Kronotoop

**Kronotoop** (ehk ajapaik) on kokkupaigutatud eriaegsus, ehk teatud paigale iseloomulikud ajalised suhted — mingis tekstis loodud ajalis-ruumiline suhtestik. 

Mõiste võttis kasutusele füsioloog Aleksei Uhtomski, ning seda rakendas kirjanduse uurimisel Mihhail Bahtin, kelle tööde kaudu sai see mõiste laialt kasutatavaks ja tuntuks. Kronotoobi mõistet kasutatakse narratoloogias, kuid ka muude kultuurinähtuste puhul (nt arhitektuuris).
Georg Meyer

**Georg Meyer** on olnud mitme tuntud inimese nimi:
***[[Georg Meyer (Tartu bürgermeister)|Georg Meyer]]**, Tartu bürgermeister (17. sajand)
***[[Georg Julius Theodor Meyer]]**, Eesti vaimulik (1822–1907)
***[[Georg Meyer (laskja)|Georg Meyer]]**, Saksamaa laskesportlane (1868–?)
***[[Georg Meyer (õhuäss)|Georg Meyer]]**, Saksamaa sõjalendur (1893–1926)

## Vaata ka
*George Meyer
*Georg Maier
*Georg Mayer
*Georg Meier
Vartiokylä

**Vartiokylä** on linnaosa Helsingis. See asetseb Ida-Helsingis.

Praeguse linnaosa maast kuulus suurem osa Puotila mõisale. 1930. aastatel hakati sinna ehitama väikesi eramaju. 1946 liideti piirkond Helsingiga.

Vartiokylä asumid on Vartioharju, Puotila, Puotinharju, Myllypuro, Marjaniemi, Roihupello tööstusala ja Itäkeskus.

Linnaosas asuvad Helsingi metroo Itäkeskuse, Myllypuro ja Puotila metroojaam.

## Välislingid
Szigetszentmiklós

**Szigetszentmiklós** on linn Ungaris Pesti komitaadis, Szigetszentmiklósi kreisi keskus. Asub Budapestist vahetult lõunas Csepeli saarel Doonau ääres.

Linnaõigused sai 1986.

## Viited

## Välislingid

* Szigetszentmiklósi koduleht
Budapesti XXI ringkond

**Budapesti XXI ringkond** (ungari keeles *Budapest XXI. kerülete*) on linnaringkond Budapestis, mis asub kesklinnast lõunas Csepeli saarel. Ringkond kasutab ka nime **Csepel**.

XXI ringkond jaguneb 13 asumiks: Csepel-Belváros, Csepel-Kertváros, Csepel-Ófalu, Csepel-Rózsadomb, Csepel-Szabótelep, Csillagtelep, Erdőalja, Erdősor, Gyártelep, Háros, Királyerdő, Királymajor und Szigetcsúcs.

2010. aastast on linnaosavanem Szilárd Németh.

## Viited

## Välislingid

* Ringkond koduleht *(ungari keeles)*
Jennette McCurdy

**Jennette Michelle Faye McCurdy** (sündinud 26. juunil 1992 Long Beachis Californias) on ameerika kirjanik, endine lapsnäitleja, laulja ja laulukirjutaja. Ta on tuntud Sam Pucketti kehastajana Nickelodeoni teleseriaalis "iCarly". 

## Noorus
McCurdy lapsepõlvekodu oli USA California osariigis Garden Grove'is. Tema pere kuulus Viimse Aja Pühade Jeesuse Kristuse Kirikusse. Tüdruk oli kuueaastane, kui ema hakkas teda näitlejaks koolitama ning järjekindlalt telesarjade ja filmide prooviesinemistele viima.

## Elulooraamat
2022. aastal ilmus temalt humoorikas (kriitik Mariann Vendelini hinnangul õõvastav) elulooraamat "I'm Glad My Mom Died", mis pealkirjaga "Mul on hea meel, et ema ära suri" jõudis 2024. aastal Hanna-Leana Kuuse vahendusel ka eesti keelde.

## Viited

## Välislingid

* Jennette McCurdy koduleht
Pandora (kuu)

**Pandora** on üks Saturni kaaslane.

See avastati oktoobris 1980 Voyager 1 fotode põhjal. 1985. aastal pandi talle nimi vanakreeka mütoloogia tegelase Pandora järgi.

Pandora tiirleb ümber Saturni, asudes selle F-rõnga läheduses, välimisel poolel.

Pandora mõõtmed on 104 × 81 × 64&nbsp;km.

Pandora on kaetud kraatritega tihedamalt, lähedal asuv Prometheus. Tal leidub vähemalt kaks üle 30 kilomeetrise läbimõõduga kraatrit. Enamik kraatreid Pandoral on madalad ning täitunud pinnase ja purdmaterjaliga. Esineb veel vagujaid ning künklikke pinnavorme.

Pandora ja Prometheuse vahel neljaste seeriatena esineva orbitaalresonantsi 118:121 tõttu tundub Pandora orbiit olevat kaootiline. Kõige märgatavam muutus nende kuude orbiitides toimub iga 6,2 aasta tagant, kui Pandora joondub oma orbiidi periapsises Prometheusega, mis  samal ajal on oma orbiidi apoapsises, mille tõttu need kuud lähenevad teineteisele umbes 1400 kilomeetri kaugusele. Pandoral on orbitaalresonants ka Mimasega (3:2, Pandora teeb 2 tiiru ümber Saturni samal ajal kui Mimas teeb 3).

Oma väikese tiheduse ja suhteliselt suure albeedo tõttu on tõenäoline, et ta koosneb peamiselt vee jääst ja on väga urbse struktuuriga. Kuigi midagi kindlat ta koostise kohta praeguseks veel öelda pole.

## Pilte

Pilt:Pandora moon.jpg|Voyager 2 tehtud pilt Pandorast (august, 1981).
Pilt:Pandora_-_PIA07570.jpg|Kosmosesond Cassini pilt Pandorast aastal 2005. Taamal Saturni rõngad.
Pilt:Pandora (moon) PIA 12690.png|Cassini poolt lähemal möödalennul 2. juuli 2010 tehtud pilt Pandorast.
Theodor Benedict Frese

**Theodor Benedict Frese** (13/25. juuni 1805 Tallinn – 1/13. september 1866 Lääne-Nigula) oli Eestimaa vaimulik.

Pärnu bürgermeistri Thomas Benedict Frese poeg.

Õppis aastatel 1817–1823 Tallinna Gümnaasiumis. Tartu Ülikooli usuteaduskonnas õppis ta aastatel 1823–1826. Korporatsioon Estonia liige.

Oli seejärel Kasti mõisas perekond Sieversite juures koduõpetajaks. Ordineeriti 28. aprillil 1829 õpetajaks.

Oli aastatel 1829–1866 (kutsuti 26. veebruaril 1829) Lääne-Nigula Püha Nikolause koguduse õpetajaks. Sai 21. oktoobril 1853 Ranna-Lääne praostkonna praostiks ja Eestimaa konsistooriumi assessoriks 8. augustil 1863.

Asutas 17. augustil 1847 abipiibliseltsi ja oli selle juhataja.

## Isiklikku
Tema poeg Christian Wilhelm Benedict Frese oli Tallinna Püha Vaimu-, Tallinna Jaani-, Kuressaare Laurentiuse- ja Käina Martini koguduse õpetaja, poeg Theodor Alexander Benedict Frese oli Lääne-Nigula Püha Nikolause koguduse õpetaja, pojapoeg (Theodor Alexander Benedict Frese poeg) Eduard Paul Benedict Frese oli Vaivara koguduse õpetaja.

## Viited
Rahvapartei Vabaduse ja Demokraatia Eest

**Rahvapartei Vabaduse ja Demokraatia Eest** (hollandi: *Volkspartij voor Vrijheid en Democratie*, lühendatult **VVD**) on Hollandi konservatiiv-liberaalne partei. 

2010. aasta parlamendivalimistel saavutas partei suurima häältesaagi ning sai 31 kohta 150-kohalises alamkojas. 

Partei kuulub Euroopa liberaalsete ja reformiparteide ühendusse. 

Parteijuht on alates 14. augustist 2023 Dilan Yeşilgöz-Zegerius, tema eelkäija aastatel 2006–2023 oli Mark Rutte.